凌晨三點，張宇軒仲係到對住部電腦做緊野。隻手係keyboard飛舞既同時，口裹都不忙加反幾句粗口。「屌，睇死你個八號都係掛唔過朝早架啦，戇鳩鳩生勾勾，又話今晚12點九號，3點10號，天文台根撚本就係比李嘉誠收買左！唔係又點會係三個鐘內由十號跌返落八號！？」 「真係屌你，今日我23歲牛一都要幫你班律師搞乜春文件！唉，神早唔撚讀歷史啦！讀完出黎乞食！」張宇軒伸一伸懶腰，暫時停低手上既工作。 「蓬！」 「嘩屌做乜鳩！？」張宇軒比突如其來既巨響嚇左一大跳。佢舉目橫掃全屋，最終鎖定發出巨響既元兇就係一隻早已有啲鬆脫既窗，依家既佢係八號風球底下吹得左搖右擺，就黎散架咁既樣。「唉，村屋乜都爛，又要搵包租婆黎整。」 張宇軒伸手將隻窗拉返入黎，但係隻窗好似偏偏同佢玩野咁，愈吹就愈離得佢遠。身高只係得一 米七既張宇軒，伸到盡隻手都係拉唔到隻窗返黎。張宇軒咬一咬牙，諗起平時係公司受到既委屈，依家連屋企隻窗都玩鳩佢，當下就狠起心黎，成個人企出窗邊！ 但係都未站得住腳，再次伸手出去扯住隻窗時，張宇軒就感覺到有一股強風將佢往半空中扯！ 都未反應得切去搵啲野捉住就已經成個人向前跌！ 「喂喂喂屌！！！！！八號風球都無咁撚大風下話！！！」 只見佢瘦弱既身影係空中無力地飄浮，好快，就掩沒左係暗黑既繁空入邊。

「嘩...個頭好痛...shhhhhhhhhhhh....嘩！點解我會係個樹林入邊架！？」張宇軒用手輕輕力捽一捽自己個後腦，艱難地爬返起身。依家既佢身處係一個樹林入邊，而個樹林就係一座山既山腰到。 張宇軒極目遠望，只見青翠既山上同山下都地方都插滿哂旗，就好似區議會選舉咁既環境。但係唯一同區議會選舉啲旗唔同既地方，就係旗上邊無寫到口號，無侯選人既招牌大特寫。旗上邊只係簡簡單單咁寫住個「董」字。 「叫人點選你呀?你估票倉就連宣傳個筆都慳返咩!」張宇軒拍拍身上既灰塵，佢依家望到既係綠油油一片既山頭，聞到既係大自然既清新空氣，聽到既係雀鳥既歌聲。「我到底去左邊?唔會係我屋企座後山掛?我記得後生明明比班師奶霸哂黎曬衫架喎…」 張宇軒諗左好一陣子事情既前後經過，但係始終都係無結果。佢決定先由啲旗個到入手，可能呢啲咁奇怪既旗可以幫到佢定到自己所在既位置。旗杆係由脆木製造，而旗面就係由布先製成，上面個董字呢，就睇得出係人手匆忙之間繡上去，因為除左繡少左一劃之外，字既邊緣仲披哂口，完全可以話係粗製濫造。張宇軒係咁易睇一睇就掉左枝旗落地。因為枝旗除左個董字就真係咩都無。 正當佢想再周圍行下時，佢就突然聽到兩邊樹林有啲聲音傳出黎。「係呢座山上邊有人?唔通係行山客!?有救啦!救命呀!!帶我走呀! 」張宇軒一諗到呢到，當堂成個人醒神哂，腳下發力，三步併作兩步咁向樹林方向衝。 「聯合軍咁快到!?大家!殺出去!一齊打倒叛賊!!! ! 」樹林後傳黎一啲令人不知所云既回應，張宇軒停低左佢既腳步。因為佢覺得唔對路，空氣中彷彿有股凌厲，霸道既氣向佢直奔而黎。樹林中有一個人影以極快既身影衝左出黎。張宇軒見到。佢著住一套好似拍戲咁既紅黑色盔甲，手持住一枝係太陽照射下，會反光到仆街既銀色長槍，頭就戴住布做既帽。跟住佢見到第二個一模一樣衣著既人跳出黎，下一秒，又見到第三個，接下黎，佢見到更多更多既人，伴隨住震耳欲聾既叫喊聲自樹林後邊一擁而出 ! 唔單止一邊既樹林有人衝出黎，另一邊既樹林都有!只係好明顯睇得出，兩者既盔甲有好大既分別，頭上戴住既帽亦有好大既差異。同樣地，佢地都係叫喊住一啲奇怪既口號!眾人殺氣騰騰，眼中滿佈血絲，彷彿就好似一隻好耐未開餐既野獸咁樣! 「嘩屌你老母做乜春呀!! 」一直生活係一堆文件前面既張宇軒又點會見過如此驚嚇既場面!?面對進退為谷既兩難局面，佢唯有向少人既地方走避。 兩邊人馬交鋒，情形就好似黑社會仇殺開片咁!刀光劍影，血肉潢飛，張宇軒身上沾滿唔屬於自己既鮮血，一邊講粗口壯膽，一邊想搵條路離開個戰場。 就係張宇軒僅僅避開場中一名戰士既一刀時，佢忽然聽到一聲甚為清跪既啪聲。呢一秒佢調轉頭望下發生咩事，下一秒就見到一枝斷裂既旗桿向自己砸落黎! 「屌!!! 」 張宇軒除左屌左一聲外，佢就乜都做唔到，比旗桿直接KO，當場暈低，不醒人事。

「啪!啪!」張宇軒係模糊間感覺到比人狠狠地摑左兩巴，張口就叫:「邊個!?邊條仆街打鳩我!?」佢想還拖，但係右手竟然動彈不得，就好似有條麻繩纏住咁。張宇軒猛然睜開雙眼，只見到自己身處係一個白色既圓形帳篷中，正比人吊住係個木制既十字架上邊，雙手雙腳就的而且確比條麻繩束縛住。係佢既左手邊有一個身形剽悍既男人正奄奄一息地喘氣，而右手邊既男人就比人鞭打緊，不過佢好似一啲都唔CARE咁，頭耷耷，可能已經死Q左。遠少少，近帳幕口既地方就放滿左一堆盔甲，實實在在既槍，白光颼颼既劍，沾上紅色液體既刀。 「醒啦!做俘虜做到你咁他條，黎避暑呀!?」張宇軒既正前方有一個著住厚重盔甲既男人係到奸笑。佢身上有把好長既配刀，好靚，不過同時都應該好致命。 「喂，等等!咩俘虜呀!? 」張宇軒見到如斯情境當堂嚇到眼都突埋，好似細路咁大叫起上黎。 「哼，唔使扮啦聯合軍既走狗!講!你係袁紹，曹操定係孫堅既人!? 」男人張口大喝，饒有威嚴。 咩料呀?又袁紹又曹操，玩真三咩?張宇軒心中既恐懼開始比一種叫奇怪既感覺慢慢取代。 「我…我…我係…」張宇軒正想開口回答眼前呢條痴線佬既時候，忽然有一個同樣著住一套盔甲既人沖入帳篷中，打斷左佢既說話。來人跪低，運足中氣，大聲講道: 「聯合軍又返黎啦呂將軍! 」 個個叫呂將軍既男人一聽到呢消息，佢面色刷一聲變到白紙咁既慘白色! 「下!咁我義父點講呀?我使唔使出陣呀!? 其實呢，我岩先虎牢關一戰先帶過兵，其實都有啲攰，咁呢….」呂將軍搭住來人膊頭，竟然轉身一邊傾計一邊步出帳篷，而帳篷中既衛兵就你眼望我望，跟住將軍又走埋，結果，就掉低左張宇軒同另外兩個人。張宇軒思索左一陣，決定先唔理個班奇奇怪怪既人，向好似死左咁既個個人開口問下仲實際。「呃，阿叔呀，我想問呢呢到係邊到?」 「嗄…呢到…呢到係董卓條老賊既汜水大本營…後生仔..你..咳…咳咳…」 董卓?又董卓?又係三國人物!?張宇軒腦中思念急速飛轉，一堆天馬行空既想法瞬間跳到佢既面前。唔係掛…唔會掛…唔撚係掛!!!「等陣!咁今年又係幾時!? 」 「今年咪獻帝初平元年囉….」個男人不解地講道。 係香港大學畢業既張宇軒見到個男人講得咁認真，又見到附近既擺設又咁古舊，再加埋佢個啲天馬行空既想法，另外同埋佢對中國歷史既認識…. 「仆街!我唔係真係返撚左去三國下話!? 」